b'\n_START_ARTICLE_\nRopi\n_START_PARAGRAPH_\nfon der Ropi (v\xc4\x81cu: von der Ropp, lat\xc4\xab\xc5\x86u: de Raupena, burtiski - no Straupes),\xc2\xa0ir sena v\xc4\x81cbaltu dzimta, kuras priek\xc5\xa1te\xc4\x8di Livonijas konfeder\xc4\x81cij\xc4\x81 izsekojami l\xc4\xabdz 13. gadsimta s\xc4\x81kumam._NEWLINE_1620. gad\xc4\x81 fon der Ropi tika imatrikul\xc4\x93ti Kurzemes bru\xc5\x86niec\xc4\xabbas sarakstos. P\xc4\x93c Krievijas imp\xc4\x93rijas sen\xc4\x81ta 1853. un 1862. gada l\xc4\x93mumiem dzimtas locek\xc4\xbci ieguva ties\xc4\xabbas lietot mantojamu baronu titulu. Fon der Ropi bija uz\xc5\x86emti ar\xc4\xab Novgorodas un P\xc4\x93terburgas mui\xc5\xbenieku dzimtu sarakstos.\n_START_SECTION_\nV\xc4\x93sture\n_START_PARAGRAPH_\nFon der Ropu dzimta par savu priek\xc5\xa1teci uzskata Livonijas b\xc4\xabskapa Alberta fon Buksh\xc4\x93vdena vec\xc4\x81ko br\xc4\x81li Teoderihu, kas pirmo reizi piemin\xc4\x93ts Indri\xc4\xb7a hronikas tekst\xc4\x81 1203. gad\xc4\x81. Livonijas krusta karu laik\xc4\x81 vi\xc5\x86\xc5\xa1 piedal\xc4\xabj\xc4\x81s daudzos karag\xc4\x81jienos pret igau\xc5\x86iem. No hronikas zin\xc4\x81ms, ka 1212. gada Autines sacel\xc5\xa1an\xc4\x81s laik\xc4\x81 vi\xc5\x86\xc5\xa1 bija Idumejas fogts, kura sieva bija Pleskavas k\xc5\x86aza Vladimira meita. 1217. gad\xc4\x81 p\xc4\x93c Otep\xc4\x93 kaujas vi\xc5\x86\xc5\xa1 nok\xc4\xbcuva krievu g\xc5\xabst\xc4\x81. _NEWLINE_1221. gad\xc4\x81 Teoderihs pirmo reizi nosaukts par b\xc4\xabskapa Alberta vasali Theodoricus de Raupena (Teoderihu no Straupes).  _NEWLINE_1224. gad\xc4\x81 vi\xc5\x86\xc5\xa1 p\xc4\x81rc\xc4\x93l\xc4\x81s uz dz\xc4\xabvi pie sava jaun\xc4\x81k\xc4\x81 pusbr\xc4\x81\xc4\xbca Johana uz Otep\xc4\x93, bet v\xc4\x93l 1259. gad\xc4\x81 tika d\xc4\x93v\xc4\x93ts par Straupes kungu (Dominus Theodoricus de Ropa)._NEWLINE_Nav zi\xc5\x86u par Teoderiha no Straupes p\xc4\x93cte\xc4\x8diem, tom\xc4\x93r valda uzskats, ka fon der Ropu dzimtas locek\xc4\xbci ir Teoderiha de Rope vai de Raupena p\xc4\x93cn\xc4\x81c\xc4\x93ji._NEWLINE_K\xc4\x81 n\xc4\x81kamie ar l\xc4\xabdz\xc4\xabgu uzv\xc4\x81rdu 1291. gada dokument\xc4\x81 piemin\xc4\x93ts Straupes kungs Johaness (dominus Johannes de Ropa) un 1329. gada kauj\xc4\x81 pret lietuvie\xc5\xa1iem kritu\xc5\xa1ais Nikolajs de Ropa. 1366. gad\xc4\x81 un v\xc4\x93l\xc4\x81k piemin\xc4\x93ts T\xc4\x93rbatas b\xc4\xabskapa vasalis Frederiks van der Rope, bet no 1391. l\xc4\xabdz 1419. gadam Frederik de Rope bija T\xc4\x93rbatas draudzes pr\xc4\x81vests. 1442. gad\xc4\x81 cits Frederik de Rope bija T\xc4\x93rbatas b\xc4\xabskapa vasalis. 1493. gad\xc4\x81 D\xc4\xabtrihs fon der Rope (Diderick von der Rope) bija T\xc4\x93rbatas b\xc4\xabskapa s\xc5\xabtnis pie Maskavijas lielk\xc5\x86aza Joana III. Bie\xc5\xbeo karu d\xc4\x93\xc4\xbc vi\xc5\x86u \xc4\xabpa\xc5\xa1umi tika izpost\xc4\xabti un p\xc4\x93d\xc4\x93jais T\xc4\x93rbatas Ropu dzimtas p\xc4\x81rst\xc4\x81vis Otm\xc4\x81rs fon der Rope (Othmar von der Rope) 1557. gad\xc4\x81 p\xc4\x81rdeva savu \xc4\xabpa\xc5\xa1umu un v\xc4\x93l\xc4\x81k krita Livonijas kara laik\xc4\x81._NEWLINE_Tom\xc4\x93r jau 1516. gad\xc4\x81 Livonijas orde\xc5\x86a mestrs Volters fon Pletenbergs izl\xc4\x93\xc5\x86oja Veselim fon der Ropam (Wessel von der Ropp) zemi un mui\xc5\xbeu pie M\xc4\x93meles upes (Memelhof - Vecm\xc4\x93meles mui\xc5\xbeu), kas dzimtas \xc4\xabpa\xc5\xa1um\xc4\x81 bija l\xc4\xabdz 1760. gadam. Ropu dzimtas atzariem l\xc4\xabdz 1735. gadam pieder\xc4\x93ja ar\xc4\xab Zalves mui\xc5\xbea (Salwen) un Sus\xc4\x93jas mui\xc5\xbea (Sussei)._NEWLINE_18. gadsimta beig\xc4\x81s un 19. gadsimta s\xc4\x81kum\xc4\x81 fon der Ropu dzimta ieg\xc4\x81d\xc4\x81j\xc4\x81s vair\xc4\x81kas mui\xc5\xbeas Zemgal\xc4\x93 (Autzenbach, Planen, Birten, Neu-Autz), Kurzem\xc4\x93 (Fischr\xc3\xb6den, Sernaten, Pormsahten, Paplacken) un Lietuv\xc4\x81.'